b'\n_START_ARTICLE_\nJohn Fredriksen\n_START_PARAGRAPH_\nJohn Fredriksen (f\xc3\xb8dt 11. maj 1944) er en norskf\xc3\xb8dt forretningsmand med kypriotisk statsborgerskab, som har opbygget et forretningsimperium, der har gjort ham til Norges rigeste person med en formue p\xc3\xa5 cirka 14 milliarder dollars (cirka 90 milliarder kroner). Fredriksen er hovedejer i blandt andet tankskibsrederiet Frontline, fiskeopdr\xc3\xa6tsselskabet Marine Harvest og olieboringsselskabet Seadrill._NEWLINE_Fredriksen har ingen formel uddannelse, men startede allerede som 16-\xc3\xa5rig i et skibsm\xc3\xa6glingsfirma i hjembyen Oslo. Som ung arbejdede han et \xc3\xa5r som skibsm\xc3\xa6gler i New York, men vendte tilbage til hjembyen Oslo, hvor han begyndte at arbejde for m\xc3\xa6glerfirmaet A. O. Andersen. I midten af 1970\'erne stiftede han sammen med tre andre skibsm\xc3\xa6glerfirmaet Northern Shipping A/S med opgaver for olieproducenter i Libanon. I 1980\'erne tjente Frederiksen store summer p\xc3\xa5 at lade sine tankskibe fragte olie fra Den Persiske Golf under krigen mellem Iran og Irak. Mandskabet l\xc3\xb8b en stor risiko, hvilket Fredriksen blev kritiseret for. Hans stambord p\xc3\xa5 Theatercafeen i Oslo blev p\xc3\xa5 denne tid d\xc3\xb8bt Kharg, efter den vigtigste olieterminal i Golfen._NEWLINE_Frederiksen er bosiddende i London og er cypriotisk statsborger, efter at han i 2006 valgte at frasige sig sit norske statsborgerskab for at spare penge i skat._NEWLINE_Fredriksen har tvillinged\xc3\xb8trene Kathrine og Cecilie (f\xc3\xb8dt 1983) med sin afd\xc3\xb8de kone Inger Katharina Astrup Fredriksen.\n_START_SECTION_\nInvesteringer\n_START_PARAGRAPH_\nJohn Fredriksen styrer sine investeringer gennem en r\xc3\xa6kke holding-selskaber, bl.a. Hemen Holding, der er registreret p\xc3\xa5 Cypern._NEWLINE_Fredriksen er kendt som en investor med en uds\xc3\xb8gt sans for timing samt vilje til at tage, hvad mange vil karakterisere som ekstreme risici. I 1996 opk\xc3\xb8bte Frederiksen det dav\xc3\xa6rende svenske rederi Frontline, som han efterf\xc3\xb8lgende omstrukturerede og indregistrerede p\xc3\xa5 Bermuda. I 2005 gik Frederiksen ind i olieboringsindustrien med oprettelsen af firmaet Seadrill. Frederiksen er hovedaktion\xc3\xa6r i virksomheder som fx Golden Ocean, Golar LNG, Deep Sea Supply og Northern Offshore._NEWLINE_Fredriksens vigtigste r\xc3\xa5dgiver de seneste \xc3\xa5r har v\xc3\xa6ret Tor Olav Tr\xc3\xb8im, som ogs\xc3\xa5 er bestyrelsesmedlem i flere af Fredriksens selskaber.\n_START_SECTION_\nLakseopdr\xc3\xa6t\n_START_PARAGRAPH_\nI sommeren 2005 opk\xc3\xb8bte Frederiksen aktiemajoriteten i fiskeopdr\xc3\xa6tsselskabet Pan Fish. Mindre end et \xc3\xa5r senere havde han brugt Pan Fish til at opk\xc3\xb8be de tre konkurrenter Fjord Seafood, Marine Harvest og Stolt Seafood. Det sammenslagte selskab fik navnet Marine Harvest.\n_START_SECTION_\nFrontline\n_START_PARAGRAPH_\nFrontline er et olietankselskab med en markedsv\xc3\xa6rdi p\xc3\xa5 14,6 milliarder kroner pr. 12. maj 2006. Frontline-fl\xc3\xa5den best\xc3\xa5r af 55 skibe: 25 helejede og 2 delejede VLCC, samt 28 helejede Suezmax tankskibe. Frontline er noteret p\xc3\xa5 Oslo B\xc3\xb8rs under tickeren (ctrl-click)">\'\'tickeren\'\' FRO og er del af OBX-indekset.\n_START_SECTION_\nSeadrill\n_START_PARAGRAPH_\nFrederiksen er hovedejer og bestyrelsesformand i olieboringsselskabet Seadrill. Ejerposten har siden 2006 v\xc3\xa6ret af st\xc3\xb8rre v\xc3\xa6rdi end ejerposten i Frontline.'